Якія б структурныя змены мы ні рабілі, усё роўна галоўным гарантам забеспячэння якасці адукацыі з’яўляецца педагог: яго ўменне “запаліць” вучня, дапамагчы навучэнцу любой ступені адукацыі выявіць, раскрыць і рэалізаваць свой патэнцыял. Для гэтага мы распрацоўваем і ўкараняем у вучэбны працэс сучасныя тэхналогіі навучання, арыентаваныя на развіццё пазнавальных, крэатыўных, рэфлексіўных якасцей асобы студэнтаў, паслядоўна рэалізоўваем праграму ўдасканалення педагагічнага майстэрства як для выкладчыкаў універсітэта, так і школьных настаўнікаў праз правядзенне семінараў з агульнай назвай “Як вучыць усіх па-рознаму, але аднолькава”. Яны грунтуюцца не столькі на слуханні, колькі на практыцы, дзе кожны ўдзельнік семінара, зыходзячы з адукацыйных мэт, распрацоўвае ўласны прадукт, напрыклад, праект заняткаў, камплект адкрытых заданняў і г.д.